Document ID: 32014D0164

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 11ης Φεβρουαρίου 2014 για τη σύναψη, εκ μέρους της Ευρωπαϊκής Ένωσης, του πρωτοκόλλου για την παράνομη κατασκευή και διακίνηση πυροβόλων όπλων, των εξαρτημάτων τους, των μερών τους και των πυρομαχικών, το οποίο συμπληρώνει τη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος (2014/164/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Επιτροπή διαπραγματεύθηκε, με την έγκριση του Συμβουλίου, εξ ονόματος της Ένωσης, τα στοιχεία του πρωτοκόλλου για την παράνομη κατασκευή και διακίνηση πυροβόλων όπλων, των εξαρτημάτων τους, των μερών τους και των πυρομαχικών, το οποίο συμπληρώνει τη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος («το πρωτόκολλο»), τα οποία καλύπτονται από τις αρμοδιότητες της Ένωσης. (2) Σύμφωνα με την απόφαση 2001/748/ΕΚ του Συμβουλίου (1), το πρωτόκολλο υπογράφηκε στις 16 Ιανουαρίου 2002, με την επιφύλαξη της σύναψής του σε μεταγενέστερη ημερομηνία. (3) Η σύναψη της σύμβασης των Ηνωμένων Εθνών για την καταπολέμηση του διεθνούς οργανωμένου εγκλήματος (2) εγκρίθηκε, εξ ονόματος της Ένωσης, με την απόφαση 2004/579/ΕΚ του Συμβουλίου (3), η οποία αποτελεί προϋπόθεση για να καταστεί η Ένωση μέρος του πρωτοκόλλου, σύμφωνα με το άρθρο 37 παράγραφος 2 της εν λόγω σύμβασης. (4) Το πρωτόκολλο προβλέπει μέτρα που εμπίπτουν στο πεδίο εφαρμογής της κοινής εμπορικής πολιτικής της Ένωσης. Θεσπίστηκαν διάφορες νομοθετικές πράξεις της Ευρωπαϊκής Ένωσης με στόχο τη διευκόλυνση και την άρση των φραγμών για τη μεταφορά συμβατικών όπλων εντός της εσωτερικής αγοράς ή με στόχο τη ρύθμιση των εξαγωγών όπλων σε τρίτες χώρες. (5) Μια νομικά δεσμευτική πράξη με τα υψηλότερα δυνατά κοινά διεθνή πρότυπα για τη μεταφορά συμβατικών όπλων καλύπτει θέματα που υπάγονται στην αρμοδιότητα της Ένωσης διότι εμπίπτουν στο πεδίο της κοινής εμπορικής πολιτικής της Ένωσης ή η σύναψη του πρωτοκόλλου ενδέχεται να επηρεάσει τις προαναφερόμενες νομικές πράξεις της Ένωσης ή να μεταβάλει την εμβέλειά τους. (6) Στον βαθμό που οι διατάξεις του πρωτοκόλλου εμπίπτουν στο πεδίο των αρμοδιοτήτων που απονέμονται στην Ένωση, το πρωτόκολλο θα πρέπει να εγκριθεί εξ ονόματος της Ένωσης. (7) Σύμφωνα με το άρθρο 17 παράγραφος 3 του πρωτοκόλλου, η Ένωση, κατά την κατάθεση της εγκριτικής πράξης, πρέπει επίσης να καταθέσει δήλωση για το εύρος της αρμοδιότητας της Ένωσης όσον αφορά θέματα που διέπονται από το πρωτόκολλο. (8) Ο έλεγχος της απόκτησης και κατοχής πυροβόλων όπλων στην Ένωση, καθώς και οι διατυπώσεις για τις κινήσεις των πυροβόλων όπλων εντός των κρατών μελών, ρυθμίζονται από την οδηγία 91/477/ΕΟΚ του Συμβουλίου (4). (9) Οι κανόνες και οι διαδικασίες που εφαρμόζονται στις ενδοκοινοτικές μεταφορές προϊόντων που συνδέονται με την άμυνα ρυθμίζονται από την οδηγία 2009/43/ΕΚ του Ευρωπαϊκού Κοινοβουλίου και του Συμβουλίου (5), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το πρωτόκολλο για την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, που συμπληρώνει τη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος, εγκρίνεται, εξ ονόματος της Ευρωπαϊκής Ένωσης. Το κείμενο του πρωτοκόλλου επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου ορίζει το ή τα πρόσωπα που είναι αρμόδια να προβούν, εξ ονόματος της Ένωσης, στην κατάθεση της εγκριτικής πράξης που προβλέπεται στο άρθρο 17 παράγραφος 3 του πρωτοκόλλου, προκειμένου να εκφραστεί η συναίνεση της Ένωσης να δεσμευτεί από το πρωτόκολλο (6). Το κείμενο της δήλωσης επισυνάπτεται στην παρούσα απόφαση. Άρθρο 3 Η παρούσα απόφαση αρχίζει να ισχύει από την ημέρα της έκδοσής της. Βρυξέλλες, 11 Φεβρουαρίου 2014.

Classification Labels:
2120
151
12
139

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ", "12": "Κοινωνική πολιτική", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 3461
3489
2449
2647
3467
2517

EuroVoc IDs (Expanded): 3461
3489
2449
2647
3467
2517

Dataset Source: meu

Split: test